Ігар Пракаповіч: — Што датычыцца памяці пра зніклыя вёскі, хочацца згадаць у якасці прыкладу вёску Рымкі Пастаўскага раёна. Там стаіць царква, але няма ніводнага жыхара. Мы напісалі і выдалі кнігу пра вёску, прапанавалі некаторыя ідэі надання ёй новага жыцця. Вёска знаходзіцца ў міжрэччы, дзе сутыкаюцца тры ракі, дарогі там ніколі не было. Можа быць, калі пракласці дарогу, зрабіць мост праз Дзісну, пайшоў бы пэўны рух, у вёску нехта вярнуўся б... Аднак на сённяшні дзень гэта нерэальна, бо вельмі дорага. Другі варыянт — запрасіць туды на пасяленне некалькі манахаў — аднак ахвотных пакуль таксама не знайшлося.